Renosterstroop-sindikaat: Wagte glo vergiftig | Maroela Media
Dié bewering is vervat in die verklaring van kol. Johan Jooste, die nasionale bevelvoerder van die bedreigdespesies-eenheid. Jooste het aangevoer dat Ras nie op borgtog vrygelaat moet word nie. Ras het Maandag in die Pretoriase landdroshof verskyn.
Ras en sy medebeskuldigdes het glo op verkenningstogte na reservate en plase gegaan. Hy het glo gif in kos gesit en dit vir veiligheidswagte by die reservate as 'n geskenk gegee.
Ras, 'n professionele jagter, is een van 10 mense wat tereg staan op aanklagte wat verband hou met die stroop en verminking van renosters. Die beskuldigdes staan tereg op 318 aanklagte waaronder diefstal, onwettige renosterjag en die besit van 84 renosterhorings.
Die beskuldigdes was glo by 13 gevalle van stropery betrokke waartydens 24 renosters geskiet is. Van die renosters is met M99, 'n veeartseny-verdowingsmiddel, geskiet en het hieraan beswyk.
Ras se vrou, Trudie, het na bewering die betalings en verblyfkostes vir stropers gereël. Ses van die beskuldigdes is vroeër op borgtog vrygelaat. Ras se borgtogaansoek is uitgestel.